gotisk skrift
Gotisk skrift er en skriftform opstået i middelalderen, men siden videreudviklet, først som skriveskrift, senere tillige som trykskrift.
Gotisk skriveskrift udvikledes gradvis i Nordfrankrig fra ca. 1100 på grundlag af den karolingiske minuskelskrift og udbredtes derefter til hele det latinske kulturområde i Europa. Fuldt udviklet skrift optræder i Danmark fra midten af 1200-tallet.
Gotisk trykskrift er kendetegnet ved, at buerne er spidse (jf. gotik som stilretning i bygningskunsten), og de lige linjer ofte er knækkede. Disse træk kommer tydeligst til udtryk i tekstur, som er den variant, der normalt er brugt i kirkelige håndskrifter, mens kursiv, som brugtes til breve, regnskaber o.l., beholdt de runde buer fra minuskelskriften.
I slutningen af 1400-tallet udvikledes i tyske skriveskoler en nygotisk skrift, som efter Reformationen også sejrede i Danmark. Betegnelsen gotisk skrift stammer fra italienske renæssance-humanister, som fandt den grim og barbarisk, mens de selv foretrak den latinske skriveskrift, der gradvis vandt indpas i 1500-tallet.
Gotisk skrift holdt sig længe i Danmark som "dansk skrift" og i de tysksprogede lande som "deutsche Schrift". Skoleundervisningen i gotisk skriveskrift afskaffedes i Danmark i 1875, i Tyskland i 1941 og siden i de øvrige tysksprogede lande. Frem til 1930'erne var det dog almindeligt, at danske skolebørn øvede en vis rutine i at læse gotisk håndskrift.
Fra bogtrykkets fremkomst i 1450'erne og frem til Reformationen i ca. 1520 skabtes i Tyskland tre slags gotiske trykskrifter: tekstur, schwabacher og fraktur, populært kaldet "krøllede bogstaver". Forbilledet var gotiske skriveskrifter med deres præg af penneføring.
Gotiske trykskrifter var dominerende i det germanske sprogområde, inkl. Danmark, hvor tekstur brugtes indtil Reformationen, derefter alene schwabacher og fraktur.
Som almindeligste trykskrift i danske bøger blev gotisk skrift gradvis afløst af antikva omkring 1860; i visse provinsaviser holdt frakturen sig ind i 1900-tallet. I Tyskland blev gotisk trykskrift forbudt af Hitler i 1941. Trods skrifternes tyske oprindelse mindede de med deres kraftige, sorte form Hitler om jødisk skrift (hebraisk).